Ключови думи: скъпи лекарства, генерици, Валери Симеонов, НФСБ, Борис Ячев, Министерство на здравеопазването, коалиционен съвет
„По предложение на Валери Симеонов, когато съставяхме Програмата на коалиционното правителство през април 2017 г. НФСБ предложи скъпоструващите лекарства да бъдат заменяни с генерици (доказани ефективни лекарства на много по-ниски цени). Предложението беше записано като икономическа мярка 452 в Програмата. В условията на световна пандемия и тежка криза прилагането на тази мярка е повече от задължително. За съжаление, това не се прави“.
Това заяви народният представител и зам.-председател на НФСБ Борис Ячев пред телевизия България он Ер.
„Нещо повече – наскоро Министерството на здравеопазването предложи промяна на наредбата, с която фармацевтите да могат да заменят скъпите лекарства с генерици – мярка, която редица държави в ЕС въведоха в борбата срещу коронавируса. Необяснимо защо, обаче преди два дни Наредбата беше свалена от сайта на здравното министерство за обществено обсъждане, без каквото и да било обяснение“, съобщи Борис Ячев.
Той цитира и ген. Мутафчийски: „Във ВМА оригиналните лекарства са под 10 % , всичко останало са генерици“.
Борис Ячев добави, че аналогична е позицията и на Българския фармацевтичен съюз.
„Докога държавата ще отстъпва пред лакомията на лекарствени лобита и ще позволява ограбването на обеднелите пациенти? Докато хората масово даряват лични средства в общата борба срещу коронавируса - шепа спекуланти да печелят? В този случай отстъплението пред лобитата е равносилно на национално предателство“, реагира и лидерът на НФСБ Валери Симеонов.
„На предстоящия Коалиционен съвет ще поставя въпроса за неадекватното поведение на Министерството на здравеопазването и ще поискаме стриктно спазване на мярка 452 от Програмата за управление“, каза още лидерът на НФСБ.